## La Filmoteca Valenciana col·labora amb el festival Prime the Animation!

*** El dimarts 21 d’octubre a les 20:00 hores se celebra la sessió inaugural amb la projecció de *¡Linda quiere pollo!,* de Chiara Malta i Sébastien Laudenbach
* També el 21 d’octubre, a les 18:00 hores, es projecten *The Call* i *Crúlic, camino del más allá*, de l’animadora romanesa Anca Damian**

La Filmoteca Valenciana col·labora amb Prime the Animation! i acull sis sessions de la tretzena edició d’este festival internacional d’animació, que en esta ocasió se celebra del dimarts 21 al dissabte 25 d’octubre, amb un extens programa d’activitats que es desenrotllaran en diverses seus: la Facultat de Belles Arts de la Universitat Politècnica de València, la Filmoteca Valenciana, Auditori Caixaforum i Centre Cultural Escorxador.

El Festival Internacional de nous talents de l’animació Prime the Animation! està organitzat per la Universitat Politècnica de València i el Vicerectorat d’Art, Ciència, Tecnologia i Societat de la UPV, en col·laboració amb la Conselleria d’Educació Cultura, Universitats i Ocupació, a través de l’Institut Valencià de Cultura; la Fundació Cañada Blanch; el Departament de Dibuix i el màster d’Animació UPV de la Facultat de Belles Arts; Caixaforum València; Generación Espontánea; càtedra de Bretxa Digital i Diversitat Funcional i el Centre Cultural Escorxador de l’Ajuntament de València.

És l’únic festival d’Espanya dirigit a nous talents i òperes primes de l’animació internacional. Des de fa 12 anys reunix treballs d’estudiants de les millors escoles d’animació i professionals emergents del sector de l’animació procedents de tot el món.

**Inauguració en la Filmoteca**

El dimarts 21 d’octubre, a les 20:00 hores, la Filmoteca Valenciana acull la sessió inaugural en la qual es projectarà el llargmetratge francés d’animació *¡Linda quiere pollo!* (2023), escrit i dirigit per Chiara Malta i Sébastien Laudenbach. La pel·lícula conta la història d’una mare viuda, Paulette, que se sent culpable després de castigar injustament la seua filla Linda i faria qualsevol cosa per a compensar-la. Fins i tot faria pollastre amb pimentons, encara que no sap cuinar. Però, no resulta fàcil trobar una gallina el dia en què tota França està en vaga.

Dins de la col·laboració amb Prime the Animation!, la Filmoteca Valenciana organitza un cicle sobre la productora, directora i guionista romanesa Anca Damian (Cluj-Napoca, 1962), una de les figures més destacades de l’animació europea actual. El cicle està organitzat en col·laboració amb l’Institut Cultural Romanés de Madrid.

Abans de la sessió d’inaugural, el dimarts 21 d’octubre, a les 18:00 hores, la Filmoteca Valenciana projecta dos pel·lícules d’Anca Damian: el curtmetratge *The Call* (2018) i el llargmetratge *Crúlic, camino del más allá* (2011). Guanyador de Premi Cristall d’Annecy en 2012, *Crúlic, camino del más allá* és un documental sobre la història real de Claudiu Crúlic, un ciutadà romanés que va ser arrestat a Polònia per un delicte que afirmava no haver comés.

El dimecres 22, a les 18:00 hores, la Filmoteca projecta *La vida de Marona* (2019), llargmetratge d’animació en el qual Damian ret homenatge a la seua mascota, a través de la història de Marona, una gosseta que fa memòria i recorda els diferents amos que ha tingut al llarg de la seua vida, després de patir un accident.

El dimecres 22, a les 20:00 hores, es projecta *The Island* (2021), un musical psicodèlic i ecològic en el qual Anca Damian pega la volta a la novel·la *Robinson Crusoe* de Daniel Defoe: este Robinson viu deliberadament lluny del món, fins que el supervivent d’una pastera rumb a Itàlia recala en la seua illa. A partir d’ací, ix a buscar el paradís en companyia d’una sirena i un pirata amb dos cames de fusta.

**Programa FAN**

El programa FAN destaca el talent emergent de jóvens creadors de l’animació independent europea i promou la diversitat creativa i l’intercanvi cultural. Els socis d’este programa són AnimaFest Cyprus (Xipre), Animasyra (Grècia), Cinanima (Portugal), Imaginary (Itàlia) i Prime the Animation! (Espanya).

El dijous 23 d’octubre, a les 18:00 hores, la Filmoteca projecta una selecció de deu curtmetratges d’animació realitzats entre 2022 i 2024 per jóvens cineastes que han participat en els festivals socis del programa FAN. En esta selecció destaca la producció valenciana *Estic bé, mamà* (2022), del valencià José Manuel Palenzuela.

**Clausura**

El dissabte 25 d’octubre, a les 20:15 hores, la Filmoteca Valenciana acollirà la clausura del festival en la qual es donaran a conéixer els projectes i curts premiats i es projectarà el palmarés. L’entrada és gratuïta, amb el pas previ per taquilla per a retirar l’entrada o gestionar-la en línia.

Fecha: 20/10/2025